《独行》
宋代·丘葵

孤烟落日是何村，向晚村舂隔水闻。
白鸟远来全似蝶，红霞淡去却成云。
愁同落叶飞无数，淡比秋山瘦几分。
客寄他乡元寂寞，独行不是故离群。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。